ORDE do 22 de febreiro de 2007 pola que se nomea a comisión de valoración dos méritos no concurso público para a adxudicación de novas oficinas de farmacia.
CONSELLERÍA DE SANIDADE — II. AUTORIDADES E PERSOAL — 09/03/2007

A Lei 5/1999, do 21 de maio, de ordenación farmacéutica, establece, no seu artigo 19, que a auto-
rización de novas oficinas de farmacia se outorgará por concurso público.
Por Resolución do 29 de decembro de 2006, da Secretaría Xeral da Consellería de Sanidade (Diario Oficial de Galicia nº 6, do 9 de xaneiro), convócase concurso público para a adxudicación de novas oficinas de farmacia, de acordo cos criterios de planificación da Consellería de Sanidade e co disposto no Decreto 146/2001, do 7 de xuño, sobre planificación, apertura, traslado, cerramento e transmisión de oficinas de farmacia, que regula no seu título II, capítulo II, sección primeira, o procedemento de autorización de apertura de novas oficinas de farmacia e, na súa sección segunda, o procedemento de adxudicación das ditas oficinas de farmacia. No artigo 23 deste decreto, ao que se refire a base IV da convocatoria, disponse:
«1. Por orde da Consellería de Sanidade e Servizos Sociais procederase ao nomeamento dunha comisión de valoración, facéndose pública a súa composición no Diario Oficial de Galicia. Esta comisión será a encargada de valorar os méritos alegados polos concursantes seguindo os criterios contidos no baremo. Así mesmo, adoptará os acordos-proposta sobre a relación de admitidos, así como sobre as listas provisionais e definitivas de adxudicatarios, e elevarallos á Secretaría Xeral da Consellería de Sanidade e Servizos Sociais.
2. A comisión de valoración estará formada por catro representantes da Consellería de Sanidade e Servizos Sociais e do Sergas, un dos cales actuará como presidente, e un representante por proposta dos colexios oficiais de farmacéuticos de Galicia ou do consello galego destes. Os membros desta comisión deberán ter, como mínimo, nivel de xefatura de servizo e ser titulados superiores».
Polo tanto, en uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro,
DISPOÑO:
Artigo único.-Noméase a comisión de valoración dos méritos no concurso público para a adxudicación de novas oficinas de farmacia, que estará integrada polos seguintes membros:
Presidencia:
-Germán González Pazó, director xeral de Aseguramento e Planificación Sanitaria da Consellería de Sanidade.
-Suplente: Marisa López García, subdirectora xeral de Aseguramento da Consellería de Sanidade.
Secretaría:
-Raquel Vázquez Mourelle, xefa do Servizo de Ordenación Farmacéutica e Control de Medicamentos do Servizo Galego de Saúde.
-Suplente: Pedro Blanco Sampayo, xefe do Servizo de Aseguramento, Planificación e Ordenación Sanitaria da Delegación Provincial da Consellería de Sanidade de Ourense.
Vogais:
-José Luis Carbajo Romero, subdirector xeral de Réxime Administrativo da Consellería de Sanidade.
Suplente: Mª José Pérez Dafonte, xefa do Servizo Técnico Xurídico da Consellería de Sanidade.
-Pilar Farjas Abadía, xefa do Servizo de Produtos Sanitarios do Servizo Galego de Saúde.
Suplente: Mª del Carmen Couceiro Méndez, xefa do Servizo de Aseguramento, Planificación e Ordenación Sanitaria da Delegación Provincial de Sanidade da Coruña.
-José María Cruz Paredes, secretario técnico do Colexio Oficial de Farmacéuticos da Coruña, en representación dos colexios oficiais de farmacéuticos.
Suplente: Aránzazu Blanco González, secretaria técnica do Colexio Oficial de Farmacéuticos de Ourense.
Santiago de Compostela, 22 de febreiro de 2007.
María José Rubio Vidal
Conselleira de Sanidade